b'\n_START_ARTICLE_\nPurins\n_START_PARAGRAPH_\nEl pur\xc3\xad, purins o fems l\xc3\xadquids s\xc3\xb3n el producte constitu\xc3\xaft per una barreja de dejeccions s\xc3\xb2lides i l\xc3\xadquides i restes de palla, de productes d\'alimentaci\xc3\xb3 animal i aigua; en quantitats variables generalment amb un contingut d\'aigua superior al 85% del pes. S\'acostumen a emmagatzemar en fosses de purins (dins del recinte d\'una granja) o en basses espec\xc3\xadfiques. Els purins de porc s\xc3\xb3n els m\xc3\xa9s coneguts, ja que, a part de ser un fertilitzant org\xc3\xa0nic, poden suposar problemes mediambientals per la seva sobreutilitzaci\xc3\xb3 especialment en regions on la ramaderia intensiva est\xc3\xa0 molt concentrada. Aix\xc3\xb2 fa que el seu control estigui regulat per llei a la Uni\xc3\xb3 Europea.\n_START_SECTION_\nUtilitzaci\xc3\xb3 com a fertilitzant org\xc3\xa0nic\n_START_PARAGRAPH_\nEls fems animals i els purins s\'han utilitzat durant segles com un fertilitzant per a l\'agricultura, ja que milloren l\'estructura del s\xc3\xb2l (agregaci\xc3\xb3) i la seva capacitat d\'absorci\xc3\xb3 de nutrients i aigua, tornant-se m\xc3\xa9s f\xc3\xa8rtil. Els fems animals tamb\xc3\xa9 fomenten l\'activitat microbiana del s\xc3\xb2l, que afavoreix l\'alliberament de minerals millorant la nutrici\xc3\xb3 de les plantes. A m\xc3\xa9s, contenen nitrogen i altres nutrients que ajuden al creixement de les plantes._NEWLINE_Pel que fa al seu \xc3\xbas com a fertilitzant agr\xc3\xadcola, 10 metres c\xc3\xbabics de pur\xc3\xad de porc d\'engreix tenen un contingut en elements fertilitzants d\'aproximadament 59 kg de nitrogen, 53 kg de f\xc3\xb3sfor (P\xe2\x82\x82O\xe2\x82\x85) i 36 kg de potassi (K\xe2\x82\x82O), i un baix contingut en mat\xc3\xa8ria org\xc3\xa0nica. Aquesta composici\xc3\xb3 \xc3\xa9s molt variable, en funci\xc3\xb3 de factors com tipus de bestiar, l\'alimentaci\xc3\xb3 o la gesti\xc3\xb3 de l\'aigua._NEWLINE_Normalment els purins s\'escampen en els camps utilitzant cisternes de purins. L\'adobat amb purins provoca una olor desagradable, a causa d\'haver sofert una fermentaci\xc3\xb3 anaer\xc3\xb2bica, per aquesta ra\xc3\xb3 en algunes zones s\'apliquen enterrant-los directament al s\xc3\xb2l injectats per reduir l\'emanaci\xc3\xb3 de males olors.\n_START_SECTION_\nAltres usos\n_START_PARAGRAPH_\nEn l\'actualitat s\'est\xc3\xa0 estudiant el reciclatge dels purins de porc per a diversos usos, entre ells per a l\'obtenci\xc3\xb3 de met\xc3\xa0 o biog\xc3\xa0s, per al seu \xc3\xbas com a adob o b\xc3\xa9 fins i tot depurar-lo per a aprofitar-ne l\'aigua residual per a reg, entre altres usos.\n_START_SECTION_\nProblem\xc3\xa0tica mediambiental\n_START_PARAGRAPH_\nA part del problema de les males olors provocades per l\'aplicaci\xc3\xb3 dels purins com a fertilitzant, especialment en \xc3\xa0rees periurbanes (contaminaci\xc3\xb3 odor\xc3\xadfera), els purins han esdevingut un problema mediambiental per la seva aplicaci\xc3\xb3 en exc\xc3\xa9s com a fertilitzant, especialment en regions on la ramaderia porcina intensiva est\xc3\xa0 molt concentrada, com \xc3\xa9s el cas d\'algunes comarques catalanes._NEWLINE_Nom\xc3\xa9s una part dels fertilitzants nitrogenats (en particular els purins) aplicats al s\xc3\xb2l s\xc3\xb3n absorbits pels cultius i convertits en mat\xc3\xa8ria vegetal. La resta s\'acumulen al s\xc3\xb2l o es perden rentats per lixiviaci\xc3\xb3 o escorrentia. Taxes d\'aplicaci\xc3\xb3 altes de fertilitzants que contenen nitrogen en formes solubles en aigua provoquen un augment de l\'escorrentia a trav\xc3\xa9s de les aig\xc3\xbces superficials, aix\xc3\xad com de la lixiviaci\xc3\xb3 cap a les aig\xc3\xbces subterr\xc3\xa0nies. Nivells de nitrats superiors a 10 mg / L (10 ppm) en l\'aigua de beguda poden causar la "s\xc3\xadndrome del nad\xc3\xb3 blau" (metahemoglobin\xc3\xa8mia adquirida). L\'eutrofitzaci\xc3\xb3, \xc3\xa9s a dir, la proliferaci\xc3\xb3 de biomassa a l\'aigua deguda a un exc\xc3\xa9s de nutrients en masses d\'aigua com rierols, rius, llacunes i llacs suposa problemes mediambientals com ara el descens de la biodiversitat, canvis en la composici\xc3\xb3 i domin\xc3\xa0ncia de les esp\xc3\xa8cies i efectes t\xc3\xb2xics._NEWLINE_Algunes comarques catalanes, com Osona, estan especialment afectades per aquesta problem\xc3\xa0tica a causa de l\'alta concentraci\xc3\xb3 ramadera, amb nivells de nitrats a l\'aigua subterr\xc3\xa0nia superiors als permesos per la llei per al consum hum\xc3\xa0. La concentraci\xc3\xb3 mitjana per nitrats a les aig\xc3\xbces subterr\xc3\xa0nies \xc3\xa9s superior al l\xc3\xadmit m\xc3\xa0xim segons la legislaci\xc3\xb3 vigent (50 mg/l) a comarques com el Maresme (176,3 mg/l), Osona (75,6 mg/l), l\xe2\x80\x99Alt Pened\xc3\xa8s (65,5 mg/l), la Segarra (57,8 mg/l), el Tarragon\xc3\xa8s (57,4 mg/l) i l\xe2\x80\x99Urgell (57,4 mg/l), i excepte en el cas del Maresme, la cabana porcina i bovina incideixen directament, encara que no exclusivament, en aquesta contaminaci\xc3\xb3.'